Maliar Achilla

[náhľad|Atický [lékythos s maľbou na bielom podklade od Maliara Achilla zobrazuje múzu s kitharou na hore Helikón, cca 445 – 435 pred Kr., Staatliche Antikensammlungen SCH 80, Mníchov]]
**Maliar Achilla** je konvenčné meno gréckeho maliara váz, činného približne v rokoch 470 – 425 pred Kr. Je považovaný za jedného z najlepších aténskych maliarov váz klasického obdobia.

Maliar Achilla, zrejme žiak Berlínskeho maliara, bol jedným z najvýznamnejších a najvplyvnejších maliarov váz svojej doby, teda 5. storočia pred Kr., obdobia Periklových Atén. Tento umelec bol pomenovaný (pomenoval ho sir John Beazley v roku 1914) podľa zobrazenia osamotenej postavy Achilla, ktorého bol autorom, na jednej strane červenofigúrovej amfory typu B (na opačnej strane je zobrazená Briseis) uloženej vo Vatikánskych múzeách (Vatican Museums inv. 16571). Jeho diela s typickou jemnou linkou vykazujú mimoriadnu schopnosť syntézy, ktorá vytvára v jeho postavách taký aspekt pokoja a vznešenosti, aký žiaden z jeho súčasníkov nedosiahol, v jeho maliarskej tvorbe sa tiež brilantne odráža klasický štýl diel Parthenónu, vrcholu nielen gréckeho umenia, ale celého západného umenia (zdá sa, že postava Achilla na amfore vo Vatikáne, ktorá dala maliarovi meno, akoby vystúpila z parthenónskeho vlysu). 
 
Na základe maliarskeho štýlu je mu pripísaných viac ako 230 váz rôznych tvarov, veľkých i malých (v roku 1956 dosiahol počet jeho váz 224, a to 122 červenofigúrových, 97 maľovaných na bielom podklade a 5 čiernofigúrových). Maliar Achilla pracoval najmä v technike červenofigúrovej a s bielym podkladom, ale príležitostne aj v čiernofigúrovej technike pri výzdobe panathenajských amfor (panathenajske amfory sa tak maľovali tradične). Jeho najkrajšími vázami sú lékythoi maľované na bielom podklade zdobené rôznymi postavami, vrátane božstiev, hrdinov a smrteľníkov. Lékythos z mníchovského múzea (Staatliche Antikensammlungen SCH 80) zobrazuje nádhernú scénu s dvomi múzami na hore Helikón. Postavy na lékythose z Metropolitného múzea v New Yorku (Metropolitan Museum of Art 1989.281.72) po stranách lemujú náhrobok previazaný stuhou. Mladík napravo pravdepodobne predstavuje zosnulého, ako to naznačuje malá okrídlená postava letiaca nad jeho hlavou, ktorá zobrazuje jeho dušu opúšťajúcu telo v okamihu smrti v súlade so starogréckou vierou (bol to vhodný námet pre pohrebnú funkciu vázy, ktorá i s olejom poslúžila ako obetný dar).
 
Vázy maliara Achilla boli očividne cenným tovarom, pretože sa našli nielen v Aténach a neďalekej Eretrii, ale aj v ďalekej Etrúrii, na Sicílii, v Egypte alebo Turecku. Maliar Achilla nastavil štandard pri výzdobe lékythoi s bielym podkladom. Jeho žiaci, ako napríklad Maliar Fialé, vázy na bielom podklade zdobili v jeho štýle až do neskorého 5. storočia pred Kr.
 

Oedipus and Sphinx, pelike, 450-440 BC, Berlin F 2355, 141645.jpg|Atické červenofigúrové peliké zobrazuje Oidipa a Sfingu, cca 450 – 440 pred Kr., Altes Museum, F 2355, Berlín
Terracotta lekythos (oil flask) MET gr1989.281.72.R.jpg|Atický lékythos s maľbou na bielom podklade, zobrazuje náhrobok a postavy mužov, cca 440 pred Kr., Metropolitan Museum of Art 1989.281.72, New York
Periodo classico maturo, lekythos attico a sfondo bianco con visita a una tomba, da eretria, pittore di achille, 445-440 ac ca, n. 1821, 01.jpg|Atický lékythos s maľbou na bielom podklade, zobrazuje náhrobok a postavy žien, Národné archeologické múzeum v Aténach
Achilles Painter - ARV 987 2 - Dionysos with satyrs and maenads - Paris BnF CabMed 357 - 01.jpg|Atická červenofigúrová amfora s podstavcom, zobrazuje menády a boha Dionýza, cca 450 – 445 pred Kr., Cabinet des Médailles 357, Paríž
Achilles Painter ARV 992 69 Peleus and Thetis 01.jpg|Atický červenofigúrový lebes, zobrazuje Pélea, Thetis a Nereidy, Martin von Wagner Museum L 540, Würzburg

 
## Referencie

## Iné projekty

Kategória:Maliari starovekého Grécka